કુલ મિલાકે તમામ બૉલીવુડિયા મસાલા સાથેની આ ફિલ્મમાં આપણે અગાઉ ન જોયું હોય એવું કશું જ નથી. એમ છતાં દર થોડા સમયાંતરે પાણીપૂરી ખાવાની ઇચ્છા થાય એ રીતે આ ફિલ્મ જોઈ શકાય. મીન્સ કે તમે જો અક્ષયકુમારના ફૅન હો, ચપટી જેટલી જૅકલિનને જોવામાં પણ ધન્ય થઈ જતા હો અને અમુક ખરેખર સારા બનેલા સીન, સારી રીતે કોરિયોગ્રાફ થયેલી ફાઇટ-સીક્વન્સિસ તથા હિન્દી ફિલ્મોમાં દુર્લભ એવા લખાણ ‘અડૅપ્ટેડ સ્ક્રીનપ્લે’ના સાક્ષી બનવું હોય તો આ ફિલ્મ જોઈ શકાય; પરંતુ ફુરસદે ટીવી પર જોશો તો પણ તમારી મજામાં કંઈ ખાસ ઘટાડો (કે વધારો) નહીં થાય.